Černobiļa (miniseriāls)

"Černobiļa" () ir 2019. gada Apvienotās Karalistes un ASV vēsturiskās drāmas žanra televīzijas piecu sēriju miniseriāls. Tā scenārija autors ir Kreigs Mezins, bet režisors Johans Renks. Seriālā attēlota 1986. gada aprīlī notikusī Čornobiļas AES katastrofa un tās likvidācijas darbi.

Seriāls tapa sadarbībā starp ASV kabeļtelevīzijas kanālu HBO un britu televīzijas kanālu Sky, tā pirmizrāde ASV notika 2019. gada 6. maijā, bet Lielbritānijā 7. maijā.

Galvenās lomas tēlo Džereds Heriss, Stellans Skašgords un Emilija Votsone.

Seriālu filmēja 2018. gadā Lietuvā un Ukrainā. Pripjatas ainas filmētas Viļņas Fabijonišķes mikrorajonā, kurā saglabājusies autentiska padomju atmosfēra. Atomelektrostacijas ainas filmētas Ignalinas AES, Visaginā, kas ir vizuāli līdzīga Čornobiļas AES. Ukrainā filmētas maznozīmīgākas ainas. Seriāla filmēšana ilga 16 nedēļas.

 Lomās 
 Džereds Heriss — Valērijs Ļegasovs, Kurčatova atomenerģijas institūta direktora vietnieks, Černobiļas AES katastrofas seku likvidācijas valdības komisijas loceklis
 Stellans Skašgords — Boriss Ščerbina, PSRS Ministru padomes priekšsēdētāja vietnieks, Ministru padomes Kurināmā un enerģētikas komitejas vadītājs, Černobiļas AES katastrofas seku likvidācijas valdības komisijas vadītājs
 Emilija Votsone — Uļjana Homjuka, zinātniece no Baltkrievijas PSR Zinātņu akadēmijas Kodolenerģētikas institūta, Černobiļas AES katastrofas seku likvidācijas valdības komisijas locekle, izdomāts tēls, kas personificē daudzus drosmīgus zinātniekus, kas pakļāva sevi briesmām, risinot situāciju.
 Pols Riters — Anatolijs Djatlovs, Čornobiļas atomelektrostacijas ekspluatācijas galvenā inženiera vietnieks
 Džesija Baklija — Ludmila Ignatenko, Vasilija Ignatenko sieva
 Ādams Nagaitis — Vasilijs Ignatenko, Pripjatas ugunsdzēsējs, 6. militarizētās ugunsdzēsēju vienības komandieris
 Kons O'Nīls — Viktors Brjuhanovs, Čornobiļas atomelektrostacijas direktors
 Edrians Roulinss — Nikolajs Fomins, Čornobiļas atomelektrostacijas galvenais inženieris
 Sems Trotons — Aleksandrs Akimovs, ceturtā reaktora nakts maiņas priekšnieks
 Roberts Emss — Leonīds Toptunovs, reaktora vadības vecākais inženieris
 Deivids Densiks — Mihails Gorbačovs, PSKP CK ģenerālsekretārs
 Marks Lûiss Džonss — Vladimirs Pikalovs, pulkvedis, PSRS Bruņoto spēku Ķīmiskās daļas komandieris
 Alans Viljamss — Čarkovs, Valsts drošības komitejas priekšsēdētāja vietnieks, izdomāts tēls
 Alekss Fērnss — Andrejs Gluhovs, ogļraču brigadieris
 Ralfs Ainesons — ģenerālmajors Nikolajs Tarakanovs, Čornobiļas avārijas seku likvidatoru militāro vienību komandieris
 Berijs Kjogans — Pāvels, civilpersona, kas iesaukta likvidatoru vienībā
 Faress Faress — Bačo, gruzīnu karavīrs, kam piekomandēts Pāvels
 Maikls Makelhatons — Andrejs Stepašins, prokurors Djatlova, Brjuhanova un Fomina lietā

 Atbilstība reālajiem notikumiem 
Miniseriāls lielā mērā balstīts uz Pripjatas iedzīvotāju atmiņām, kas parādītas Nobela prēmijas laureātes literatūrā baltkrievu rakstnieces Svetlanas Aļeksijevičas grāmatā "Černobiļa. Lūgšana" («Чернобыльская молитва. Хроника будущего», 1997). Piemēram, no grāmatas miniseriālā pilnībā iekļauta sižeta līnija par ugunsdzēsēju Vasiliju Ignatenko un viņa sievu Ludmilu. Rakstniece notikumus aprakstījusi, balstoties uz savām sarunām ar Ludmilu. Filmā notikumi un galvenie varoņi (izņemot baltkrievu kodolfiziķi Uļjanu Homjuku, kas ir izdomāts tēls) parādīti visai precīzi, lai arī var atrast nelielas atšķirības. Piemēram, epizode ar trim brīvprātīgajiem kodolstacijas darbiniekiem, kas riskē ar dzīvību, lai atvērtu ūdenstvertņu vārstus. Patiesībā darbinieki nebija brīvprātīgie, bet tika nozīmēti, un viņi paveica savu darbu ātri un strādāja ne tik dramatiskos apstākļos, kā filmā. Filmā parādītais augstais ūdens līmenis vietā, kur bija jāveic vārstu atgriešana, nebija tik dziļš.

 Apbalvojumi 
Miniseriāls ieguva augstu novērtējumu. Tas apbalvots ar Zelta globusa balvu kategorijā "Labākais televīzijas miniseriāls vai televīzijas filma". Zelta globusa balvu ieguva arī Stellans Skašgords kā labākais otrā plāna aktieris televīzijas seriālā, miniseriālā vai filmā. Tika iegūtas arī 10 Emmy balvas (tai skaitā, par labāko miniseriālu), kā arī divas BAFTA televīzijas balvas (labākais miniseriāls un labākais aktieris — Džereds Heriss).

 Atsauces 

 Ārējās saites 


 Aplāde ar seriāla veidotāju komentāriem

Kategorija:ASV televīzijas seriāli
Kategorija:Apvienotās Karalistes televīzijas seriāli
Kategorija:HBO seriāli